《赠孙尉姑苏紫石铫孙有诗次韵》
宋代·虞俦

吴侬生长水与云，不采莲花拔蒲根。
穷山凿石出奇怪，颠坑仆谷无寒温。
宣和倖臣以佞进，横江花石如云屯。
造化有此诚疮痏，奈何浮靡夸朴敦。
守令诛求星火迫，州县惊扰河涛翻。
举觞谁酹栟榈子，我欲从之以为昆。
尔来刳作短尾铫，形模简古得全浑。
遗君日以烹龙凤，要和松风泻潺湲。
弥明讥评二子媿，卢仝风味千载存。
搜搅胸中万卷富，倾动笔下三峡源。
可怜长安贵公子，饱餐荔支餍河豚。
岂知是中有佳趣，目方忏视手不扪。
武夫丁字且不识，一礮拟落天骄魂。
平生攘臂咤飞石，唾取青衫明主恩。
书生调度清且苦，臭味不同谁与论。
祝君勿遣羊羹污，以友石供古铜盆。

作者简介：虞俦，生卒年月不详，字寿老，宁国(今属安徽）人。南宋政治家，文学家。隆兴初进人太学，中进士。曾任绩溪县令，湖州、平江知府。庆元六年（1200）召入太常少卿，提任兵部侍郎。工诗文，著有《尊白堂集》24卷，清修《四库全书》收录其部分诗文。如其词《满庭芳》：色染莺黄，枝横鹤瘦，玉奴蝉蜕花间。铅华不御，慵态尽欹鬟。